***Superunknown*** er det fjerde studioalbumet fra det amerikanske grunge-bandet Soundgarden. Albumet ble nominert til en Grammy for beste rockealbum. Det ble gitt ut fem singler fra albumet; «Spoonman», «The Day I Tried to Live», «Black Hole Sun», «My Wave» og «Fell on Black Days», hvorav de to mest populære, «Black Hole Sun» og «Spoonman», vant en Grammy hver i 1995. Disse sangene gjorde også at *Superunknown* ble Soundgardens mest populære album.

Innspilling
-----------

Albumet ble innspilt i perioden juli til september 1993 i Bad Animals Studio i Seattle, Washington. Bandet jobbet med produsenten Michael Beinhorn, som var en endring fra tidligere, og Kim Thayil uttalte at: «Vi syntes bare at vi burde gå for en endring». Albumet ble mikset av Brendan O’Brien. 

Bandet begynte å jobbe på albumet rundt to måneder etter avslutningen av Lollapalooza-turneen. Arbeidet ble lagt lagt opp slik at hvert av bandmedlemmene først arbeidet med sitt eget materiale og laget demoer som de andre bandmedlemmene deretter kunne arbeide videre med. Vokalisten Chris Cornell uttalte at bandets medlemmer ga hverandre mer frihet enn på tidligere plater. Thayil bemerket at bandet brukte like mye tid på å skrive og arrangere albumet som på deres tidligere album, men at de nå brukte langt mer tid på å arbeide med innspillingen av sangene. Bandet valgte å spille inn en sang om gangen. Tromme- og basspartiene ble spilt inn først for hver sang, og deretter la Cornell og Thayil på sine bidrag på toppen.

Cornell uttalte at det at de ble kjent med Michael Beinhorn hadde stor betydning for hvor lang tid bandet arbeidet med albumet. De brukte mye tid på å eksperimentere med ulike tromme- og gitarlyder, såvel som bruk av teknikker som layering. Cornell sa at «Michael Beinhorn var så inne på lydene. Han var så pirkete og kresen at han nesten irriterte vettet av oss […] Før du fikk lydene slik du ønsket dem på sangen, så var du drittlei av å spille den». Bandet tok en pause midt i innspillingen for å åpne for Neil Young på en ti dagers turné i USA. Bandet hentet deretter inn Brendan O’Brien for å mikse albumet etter en anbefaling fra Pearl Jams gitarist Stone Gossard. Thayil beskrev mikseprosessen som «svært smertefri», og bassisten Ben Shepherd sa at det var «den raskeste delen av innspillingen».

Musikk og tekster
-----------------

Sangene på *Superunknown* fanget kreativiteten og tyngden fra bandets tidligere arbeider, mens det også fremviste et mer radiovennlig aspekt av gruppen. Steve Huey fra All Music Guide sa at bandets «tidligere punk-påvirkninger er sjelden synlige og er erstattet med overraskende effektive innslag av pop og psykedelia». Cornell karakteriserte albumet som mer «utfordrende» og «allsidig» enn bandets tidligere utgivelser. Sangene på albumet er mere eksperimentelle og varierte enn bandets tidligere innspillinger. Noen sanger har en smak som minner om Midtøsten eller India (for eksempel «Half», sunget av Ben Shepherd). Andre sanger viser en Beatles-innflytelse, for eksempel «Black Hole Sun» og «Head Down». I et intervju med Guitar World i 1994 forklarte Thayil dette slik: «Vi så dypt nede i selve kjernen av våre sjeler, og der satt det en liten Ringo. Joda, vi liker å fortelle folk det er John Lennon og George Harrison, men når du virkelig ser dypt inn i Soundgarden så er det en liten Ringo som ønsker å komme ut». Trommeslager Matt Cameron sa at eksperimenteringen på albumet var «bare et spørsmål om foredling». 

Soundgarden benyttet en alternativ gitarstemming og uvanlige taktarter på flere av sangene på albumet. «Spoonman» og «Black Hole Sun» ble utført i drop-D mens «Mailman» og «4th of July» var satt i C. På noen sanger brukte de mer uortodokse gitarstemminger: «My Wave» og «The Day I Tried to Live» er begge i stemt i E-E-H-H-H-E (engelsk E-E-B-B-B-E). Soundgardens bruk av uvanlige antall slag per takt som signatur var også variert; «My Wave» bruker 5/4, «Fell on Black Days» er på 6/4, «Spoonman» veksler mellom 7/4 og 4/4, mens «Black Hole Sun» er 4/4 og bruker 9/8 i gitarsoloen. Thayil har sagt at Soundgarden vanligvis ikke vurderte taktangivelsen i en sang før bandet hadde skrevet den, og at bruk av ulike antall slag per takt var «en ren tilfeldighet».

Tekstene på albumet er ganske mørke og mystiske og dreier seg ofte om emner som angst, rusmisbruk, selvmord og depresjon. Cornell var inspirert av Sylvia Plaths tekster på den tiden. I en kommentar til albumets sangtekster sa Thayil at «mye av *Superunknown* synes for meg å handle om livet, ikke døden. De bekrefter det kanskje ikke, men fryder seg over det – som druidenes: ‘Livet er bra, men døden kommer til å bli enda bedre!’». Cameron sa at tekstene på albumet er «et stort ‘dra til helvete’ til verden, en appell om ‘å la oss være’.» Cornell uttalte at «Let Me Drown» handler om «å dra tilbake til ditt rede for å dø», «Fell on Black Days» er om å innse at «du er ekstremt ulykkelig», «Black Hole Sun» handler om et «surrealistisk drømmelandskap» og «Limo Wreck» er en «‘skam på forfall’-sang», og «The Day I Tried to Live» handler om «å prøve å gå bort fra å passe inn i et mønster og å være innesluttet og ensom».[ Cornell ble inspirert til å skrive «Like Suicide» etter en fugl fløy inn i et vindu i huset hans. Han fant den skadde fuglen og gjorde deretter slutt på dens lidelser ved å slå den med en murstein.

Låten «Spoonman» er bemerkelsesverdig på grunn av et innslag med *Artis the Spoonman*, en gatemusikant i Seattle. Tittelen på sangen er kreditert til Jeff Ament fra Pearl Jam. Mens han var på settet til filmen *Singles* lagde Ament en liste over sangtitler til det fiktive bandet i filmen. Cornell tok det som en utfordring å skrive sanger til filmen ved hjelp av disse titlene, og «Spoonman» var en av dem. En akustisk demo-versjon av sangen vises i filmen.

Utgivelse, mottak og kritikk
----------------------------

*Superunknown* ble albumet som for alvor gjorde Soundgarden berømt. Da *Superunknown* ble lansert i mars 1994, debuterte albumet på nummer én på Billboard 200. Albumet ga også Soundgarden internasjonal anerkjennelse, og det oppnådde fem ganger platina-status i USA, trippel platina i Canada og gull-status i Storbritannia, Sverige og Nederland.

*Rolling Stone* ga *Superunknown* fire av fem stjerner, og bladets anmelder JD Considine skrev at *Superunknown* «viser langt større spennvidde enn hva mange band klarer i løpet av en hel karrière», og at «på sitt beste tilbyr *Superunknown* en mer opprivende avbildning av fremmedgjøring og fortvilelse enn noe på *In Utero*». Considine kritiserte «Black Hole Sun» og «Half» og mente at den første var «ikke en veldig god sang» mens den siste «er praktisk talt definisjonen på en B-side». Jon Pareles fra The New York Times sa at «Superunknown faktisk forsøker å utvide sitt publikum ved å bryte løs fra heavy metals sjangrebarrierer, som Soundgarden pleide å akseptere». Han la til at «Soundgarden […] ønsker noe som er forskjellig fra standard heavy metal». David Browne fra Entertainment Weekly ga albumet en A. Han sa at «Soundgarden er pumpet proppfull av *Superunknown*, og de leverer varene.» Han hyllet den som «en hard rock-milepæl, en kokende kjele av vulkansk kraft, […] og 90-tallets frustrasjon og angst som setter en ny standard for alt som heter metal».

Pål B fra Groove.no sa «Sammen med Pearl Jam og Nirvana står Soundgarden for undertegnede som symbolet på den tyngre rockens revival på nittitallet. Med Chris Cornells innbitte og sterke vokal over massive, men samtidig lekne gitarrock-arrangementer av den tunge typen, leverte bandet flere av høydepunktene i nittitallets rockhistorie, og mange av dem finner du på *Superunknown*.»

*Superunknown* inkluderte hit-singlene «Black Hole Sun», «Spoonman», «My Wave», «Fell on Black Days» og «The Day I Tried to Live», som alle hadde sin egen musikkvideo. Alle fem fikk en plassering på *Billboards* Mainstream Rock- og Modern Rock-lister. «Black Hole Sun» var den mest vellykkede singelen fra *Superunknown* på listeplasseringene, den nådde nummer én på Mainstream Rock chart og nummer to på Modern Rock chart. «Black Hole Sun» ble gitt ut i løpet av sommeren 1994 og ble uten tvil bandet mest gjenkjennelige og populære sang. Den surrealistiske musikkvideoen ble ofte spilt på musikkanaler. Videoen fikk prisen for Beste Metal / Hard Rock Video på MTV Video Music Awards i 1994, og i 1994 og 1995 fikk den en Clio Award for Alternative Music Video. Soundgarden vant to Grammy Awards i 1995; «Black Hole Sun» fikk prisen for Best Hard Rock Performance mens «Spoonman» fikk prisen for Best Metal Performance. «Black Hole Sun» var også nominert, i kategorien Best Rock Song. 

I 1995 ble *Superunknown* nominert til en Grammy for Best Rock Album. I 2003 kom albumet på *Rolling Stone Magazines* liste over de 500 beste albumene gjennom alle tider og har fått listeplasseringen 336.

Cover og design
---------------

Coverbildet (kjent som «Screaming Elf») er et forvrengt bilde av bandets medlemmer over en opp-ned brennende skog. Cornell sa om coverbildet at «*Superunknown* relaterer på en måte til fødsel […] Å bli født eller endog dø – Å bli dyttet inn i noe som du vet ingenting om. Det vanskeligste er å finne frem til et visuelt bilde som passer til slik en tittel. Det første vi tenkte på var en skog i grått eller sort. Soundgarden har alltid vært forbundet med bilder av blomster og frodige farger og dette var det motsatte. Fortsatt syntes det organisk, men det var svært mørkt og kaldt […] Som barn var jeg svært interessert i disse historiene hvor skogen er full av ondskap og skumle ting, i motsetning til å være en lykkelig hage som du drar på campingtur i». Albumet ble også utgitt i en begrenset versjon på 12-tommers farget vinyl (blå, oransje og klar), som en dobbel LP i et gatefold-etui. 

I et intervju med *Pulse!* i 1994 sa Cornell at inspirasjonen til albumets tittel kom fra hans feillesning av tittelen på en video som het *Superclown*. Han tilføyde: «Jeg tenkte det var en kul tittel. Jeg hadde aldri hørt det før, aldri sett det før, og det inspirerte meg».

Superunknown-turné
------------------

Bandet startet Superunknown-turnéen i januar 1994, i Australia, Japan og New Zealand, områder hvor albumet kom ut tidlig. De hadde heller aldri spilt i disse regionene før. Denne delen av turnéen ble avsluttet i februar 1994, og i mars 1994 dro bandet videre til Europa. Bandet begynte på en arenaturné i USA den 27. mai 1994. 

I slutten av 1994, etter lang tid på *Superunknown*-turnéen, oppdaget en lege at Cornell hadde svært anstrengte stemmebånd. Soundgarden kansellerte flere konserter for å unngå at Cornell pådro seg permanente skader. Cornell sa: «Jeg tror vi overdrev det. Vi spilte fem–seks dager i uken og stemmen min fikk virkelig gjennomgå. Mot slutten av den amerikanske turnéen følte jeg at jeg fortsatt kunne synge på et vis, men det ville ikke være riktig overfor publikum. Du kjøper ikke en billett for å se en fyr synge med en hes stemme i to timer! Det ville være svindel». 

Bandet spilte de avlyste konsertene senere i 1995.

Utmerkelser
-----------

All informasjon er hentet fra AcclaimedMusic.net.

| Publikasjon | Land | Tittel | År | Rangering |
| --- | --- | --- | --- | --- |
| *Alternative Press* | USA | «The 90 Greatest Albums of the 90s» | 1998 | 18 |
| *Pause & Play* | USA | «The 90s Top 100 Essential Albums» | 1999 | 11 |
| *Rolling Stone* | USA | «The 500 Greatest Albums of All Time» | 2003 | 336 |
| *Spin* | USA | «Top 90 Albums of the 90s» | 1999 | 70 |
| *Kerrang!* | Storbritannia | «100 Albums You Must Hear Before You Die» | 1999 | 70 |
| *Muziekkrant OOR* | Nederland | «The 100 Best Albums of 1991-1995» | 1995 | 49 |

Sporliste
---------

1. «Let Me Drown» (Chris Cornell) – 3:51
2. «My Wave» (Cornell, Kim Thayil) – 5:11
3. «Fell on Black Days» (Cornell) – 4:42
4. «Mailman» (Matt Cameron, Cornell) – 4:25
5. «Superunknown» (Cornell, Thayil) – 5:06
6. «Head Down» (Ben Shepherd) – 6:08
7. «Black Hole Sun» (Cornell) – 5:17
8. «Spoonman» (Cornell) – 4:06
9. «Limo Wreck» (Cameron, Cornell, Thayil) – 5:47
10. «The Day I Tried to Live» (Cornell) – 5:19
11. «Kickstand» (Cornell, Thayil) – 1:33
12. «Fresh Tendrils» (Cameron, Cornell) – 4:16
13. «4th of July» (Cornell) – 5:08
14. «Half» (Shepherd) – 2:14
15. «Like Suicide» (Cornell) – 7:01
16. «She Likes Surprises» (Cornell) – 3:16
	* «She Likes Surprises» finnes bare på den internasjonale utgaven av albumet og er også inkludert som et bonusspor på *U.S. 12" LP*-utgaven

Musikere og personell
---------------------

* Chris Cornell – vokalist, rytmegitar
* Kim Thayil – gitar
* Ben Shepherd – bassgitar, vokalist på «Half», støttevokalist på «Spoonman», gitar på «Half»
* Matt Cameron – trommer, perkusjon, mellotron på «Mailman»
* Artis the Spoonman – skjeer på «Spoonman»
* Natasja Sjnajder – clavinet på «Fresh Tendrils»
* April Acevez – bratsj på «Half»
* Justine Foy – cello på «Half»
* Gregg Keplinger – trommer og slaginstrumenter på «Head Down»
* Michael Beinhorn – piano på «Let Me Drown»
* Michael Beinhorn, Soundgarden – produksjon
* David Collins – mastering
* Jason Corsaro – lydtekniker
* Adam Kasper – lydtekniker-assistent
* Brendan O'Brien – miksing

Listeplasseringer
-----------------

### Album

| År | Land | Liste | Plassering | Kilde |
| --- | --- | --- | --- | --- |
| **1994** | USA | Billboard 200 | 1 |  |
| New Zealand | RIANZ-lista | 1 |  |
| Australia | ARIA-lista | 1 |  |
| Sverige | Sverigetopplistan - Album | 3 |  |
| Storbritannia | UK Albums Chart | 4 |  |
| Norge | VG-lista - Topp 40 album | 5 |  |
| Sveits | Schweizer Hitparade - Alben Top 100 | 9 |  |
| Nederland | MegaCharts - Mega Album Top 100 | 11 |  |
| Østerrike | Österreichische Hitparade - Alben | 12 |  |
| Tyskland | Media Control Charts - Top100 album | 13 |  |
| Ungarn | Mahasz Slágerlisták - Top 40 album | 30 |  |

### Singler

| År | Singel | Land | Liste | Plassering | Kilde |
| --- | --- | --- | --- | --- | --- |
| **1994** | «Spoonman» | USA | Mainstream Rock Tracks | 3 |  |
| USA | Modern Rock Tracks | 9 |  |
| New Zealand | RIANZ-lista | 10 |  |
| Storbritannia | UK Singles Chart | 20 |  |
| Australia | ARIA-lista | 23 |  |
| Irland | Irish Singles Chart | 23 |  |
| Nederland | MegaCharts - Mega Singles Top 100 | 37 |  |
| Sverige | Sverigetopplistan - Singlar | 37 |  |
| «The Day I Tried to Live» | Storbritannia | UK Singles Chart | 42 |  |
| «Black Hole Sun» | Australia | ARIA-lista | 6 |  |
| Irland | Irish Singles Chart | 7 |  |
| Frankrike | SNEP-lista | 10 |  |
| Storbritannia | UK Singles Chart | 12 |  |
| Sverige | Sverigetopplistan - Singlar | 19 |  |
| New Zealand | RIANZ-lista | 22 |  |
| USA | *Billboard* Hot 100 Airplay | 24 |  |
| USA | Mainstream Rock Tracks | 1 |  |
| USA | Modern Rock Tracks | 2 |  |
| USA | Top 40 Mainstream | 9 |  |
| Nederland | MegaCharts - Mega Singles Top 100 | 25 |  |
| Tyskland | Media Control Charts | 26 |  |
| «Fell on Black Days» | Nederland | MegaCharts - Mega Singles Top 100 | 45 |  |
| USA | *Billboard* Hot 100 Airplay | 54 |  |
| USA | Mainstream Rock Tracks | 4 |  |
| USA | Modern Rock Tracks | 13 |  |
| «My Wave» | USA | Mainstream Rock Tracks | 11 |  |
| USA | Modern Rock Tracks | 18 |  |
| New Zealand | RIANZ-lista | 46 |  |
| Australia | ARIA-lista | 50 |  |
| **1995** | «Fell on Black Days» | Irland | Irish Singles Chart | 14 |  |
| Storbritannia | UK Singles Chart | 24 |  |
| «The Day I Tried to Live» | USA | Mainstream Rock Tracks | 13 |  |
| USA | Modern Rock Tracks | 25 |  |

Referanser
----------

1. 1 2  «Let's Make a Grunge Album!». *Raw*. 8. desember 1993.
2. 1 2  Masters, Drew. «Soundgarden». *M.E.A.T.* magazine. Mars 1994.
3. 1 2  «Soundgarden». *Making Music*. Mai 1994.
4. ↑  Thompson, Dave. «I Slept With Soundgarden and Other Chilling Confessions». *Alternative Press*. Mars 1994.
5. ↑  Peiken, Matt. «Soundgarden's Matt Cameron: Breaking New Ground». *Modern Drummer*. Juni 1994.
6. 1 2 3 4 5  «Garden of the Unknown». *Melody Maker*. 27. november 1993.
7. 1 2  «Black Hole Sons!». *Kerrang!*. 12. august 1995
8. 1 2 3 4 5  Neely, Kim. «Into the Superunknown». *Rolling Stone*. 16. juni 1994. Besøkt 24. juni 2008.
9. 1 2 3  Gilbert, Jeff. «Sleepless in Seattle». *Guitar World*. Mai 1994.
10. ↑  Huey, Steve. «Superunknown»[*død lenke*]. All Music Guide.
11. ↑  «Interview With Soundgarden». *Mesa Boogie*. 1996.
12. ↑  Rotondi, James. «Alone in the Superunknown.» *Guitar Player*. Juni 1994.
13. 1 2 3  Lanham, Tom. «In Search of the Monster Riff». *Pulse!*. Mars 1994.
14. 1 2 3  True, Everett. «Journey into the Superunknown». *Melody Maker*. Mars 19 1994.
15. 1 2  «Soundgarden: The Badass Seed». *Rip* magazine. April 1994.
16. ↑  Foege, Alec. «The End of Innocence». *Rolling Stone*. 12. januar 1995.
17. ↑  «Changing of the Garden» Arkivert 30. august 2008 hos Wayback Machine.. *Entertainment Weekly*. 25. mars 1994. Besøkt 26. juni 2008.
18. ↑  «Gold and Platinum Database Search». Besøkt 26. juni 2008.
19. ↑  «CRIA Database Search». Canadian Recording Industry Association. Arkivert fra originalen 11. januar 2016. Besøkt 26. juni 2008.
20. ↑  «Superunknown Certified Awards». British Phonographic Industry. Arkivert fra originalen 20. februar 2008. Besøkt 26. juni 2008.
21. ↑  «Superunknown Certified Awards». IFPI Den Svenske Hitlista. Besøkt 26. juni 2008.
22. ↑  «Superunknown Certified Awards». NVPI. Arkivert fra originalen 16. februar 2006. Besøkt 26. juni 2008.
23. ↑  Considine, J.D. «Soundgarden: *Superunknown*». *Rolling Stone*. 31. juli 1997.
24. ↑  Pareles, Jon: «RECORDINGS VIEW; Lightening Up On the Gloom In Grunge». *The New York Times*. 6. mars 1994. Besøkt 26. juni 2008.
25. ↑  Browne, David: «Garden Party»". *Entertainment Weekly*. 11. mars 1994.
26. ↑  «1994 MTV Video Music Awards». Rockonthenet.com. Besøkt 26. juni 2008.
27. ↑  «Clio Awards Search Archive». clioawards.com. Arkivert fra originalen 12. februar 2008. Besøkt 26. juni 2008.
28. ↑  Pareles, Jon: «The Grammys: A Blend of Old and New». *The New York Times*. 2. mars 1995. Besøkt 26. juni 2008.
29. 1 2 3  «37th Grammy Awards - 1995». Rockonthenet.com. Besøkt 26. juni 2008.
30. ↑  «Soundgarden: No Hype Allowed». *The Music Paper*. Juli 1994.
31. ↑  Smith, Chris. «Down in a Hole». *Raw*. 17. august 1994.
32. ↑  «Soundgarden Won't Be Staying Superunknown». *USA Today*. 11. mars 1994.
33. ↑  Atkinson, Peter. «Soundgarden: From Superunknown to Superstars». *Jam*. 24. mai 1996.
34. ↑  «*Superunknown* accolades». Acclaimed Music. Besøkt 6. mai 2008.
35. ↑  «The 90 Greatest Albums of the 90s». *Alternative Press*. Besøkt 6. mai 2008.
36. ↑  «The 90s Top 100 Essential Albums». *Alternative Press*. Arkivert fra originalen 8. august 2001. Besøkt 6. mai 2008.
37. ↑  «The 500 Greatest Albums of All Time». *Rolling Stone*. Arkivert fra originalen 2. desember 2003. Besøkt 6. mai 2008.
38. ↑  «Top 90 Albums of the 90s». *Spin*. Besøkt 6. mai 2008.
39. ↑  «100 Albums You Must Hear Before You Die». *Kerrang!*. Besøkt 6. mai 2008.
40. ↑  «The 100 Best Albums of 1991-1995». *Muziekkrant OOR*. Besøkt 6. mai 2008.
41. ↑  «Soundgarden – Billboard Albums». All Music Guide. Besøkt 26. juni 2008. [*død lenke*]
42. ↑  «New Zealand-charts: Soundgarden - Superunknown». charts.org.nz. Besøkt 26. juni 2008. [*død lenke*]
43. ↑  «Australian Album Chart». ARIA Charts. Besøkt 26. juni 2008.
44. ↑  «Sverigetopplistan - Album/Soundgarden». swedishcharts.com. Besøkt 26. juni 2008.
45. 1 2 3 4  «UK Top 40 Hit database». EveryHit.com. Besøkt 26. juni 2008.
46. ↑  «VG-lista - Topp 40 album/Superunknown». vg.no. Besøkt 29. juni 2008.
47. ↑  «Schweizer Hitparade». hitparade.ch. Besøkt 23. juni 2008.
48. ↑  «Dutch Charts Album Top 100 - Soundgarden». dutchcharts.nl. Besøkt 23. juni 2008.
49. ↑  «Österreichische Hitparade - Soundgarden». austriancharts.at. Besøkt 26. juni 2008.
50. ↑  «musicline.de - Soundgarden/Longplay». musicline.de. Arkivert fra originalen 18. desember 2007. Besøkt 26. juni 2008.
51. ↑  Mahasz Slágerlisták - Soundgarden Arkivert 18. april 2009 hos Wayback Machine.. Besøkt 22. juni 2008.
52. 1 2 3 4 5 6 7 8 9 10  «Soundgarden – Billboard Singles». All Music Guide. Besøkt 22. juni 2008. [*død lenke*]
53. 1 2 3 4 5 6 7 8 9 10  «Billboard - Artist Chart History/Soundgarden». Billboard.com. Arkivert fra originalen 18. desember 2007. Besøkt 22. juni 2008.
54. 1 2 3  «New Zealand-charts - Soundgarden/singles». charts.org.nz. Arkivert fra originalen 28. august 2012. Besøkt 22. juni 2008.
55. 1 2 3  «Australian-charts - Soundgarden/Singles». Australian-charts.com. Besøkt 23. juni 2008.
56. 1 2 3  «The Irish Charts - All there is to know». Irishcharts.ie. Besøkt 23. juni 2008.
57. 1 2 3  «Dutch Charts Singles Top 100 - Soundgarden». dutchcharts.nl. Besøkt 23. juni 2008.
58. 1 2  «Sverigetopplistan - Singlar/Soundgarden». swedishcharts.com. Besøkt 26. juni 2008.
59. ↑  «British Singles Chart». Chart Stats. Arkivert fra originalen 24. juli 2012. Besøkt 26. juni 2008.
60. ↑  «lescharts.com - Soundgarden». lescharts.com. Besøkt 22. juni 2008.
61. ↑  «Billboard Hot 100 Airplay - Black Hole Sun». Billboard.com. Besøkt 23. juni 2008. [*død lenke*]
62. ↑  «Billboard Top 40 Mainstream - Black Hole Sun». Billboard.com. Besøkt 26. juni 2008. [*død lenke*]
63. ↑  «musicline.de - Soundgarden/Single». musicline.de. Arkivert fra originalen 30. juli 2012. Besøkt 26. juni 2008.
64. ↑  «Billboard Hot 100 Airplay - Fell On Black Days». Billboard.com. Besøkt 23. juni 2008. [*død lenke*]

Eksterne lenker
---------------

* (en) *Superunknown* på Discogs Rediger på Wikidata

* (en) *Superunknown* på MusicBrainz Rediger på Wikidata

* (en) *Superunknown* på Spotify Rediger på Wikidata

* (en) *Superunknown* på AllMusic Rediger på Wikidata

  


| * v
* d
* r
Soundgarden |
| --- |
| 
* **Chris Cornell**
* **Kim Thayil**
* **Matt Cameron**
* **Ben Shepherd**

* Hiro Yamamoto
* Jason Everman
* Scott Sundquist

 |
| Studioalbum | 
* *Ultramega OK* (1988)
* *Louder than Love* (1989)
* *Badmotorfinger* (1991)
* *Superunknown* (1994)
* *Down on the Upside* (1996)
* *King Animal* (2012)

 |
| EP-er | 
* *Screaming Life* (1987)
* *Fopp* (1988)
* *Loudest Love* (1990)
* *SOMMS* (1992)
* *Songs from the Superunknown* (1995)

 |
| Samlealbum | 
* *Screaming Life/Fopp* (1990)
* *A-Sides* (1997)

 |
| Videografi | 
* *Louder Than Live* (1990)
* *Motorvision* (1992)

 |
| Singler | 
* «Hunted Down»
* «Flower»
* «Loud Love»
* «Hands All Over»
* «Room A Thousand Years Wide»
* «Jesus Christ Pose»
* «Outshined»
* «Rusty Cage»
* «Spoonman»
* «The Day I Tried to Live»
* «Black Hole Sun»
* «My Wave»
* «Fell on Black Days»
* «Pretty Noose»
* «Burden in My Hand»
* «Blow Up the Outside World»
* «Ty Cobb»
* «Bleed Together»

 |
| Relatert | 
* Mudhoney
* Grunge
* Green River
* Alice Mudgarden
* Alice in Chains
* Temple of the Dog
* Pearl Jam
* Audioslave
* Nirvana
* Diskografi

 |
| Kategori | 
* Grunge-band
* Grunge-musikere
* Grunge-sanger
* Grunge-album
* Soundgarden

 |


|  |  |
| --- | --- |
| Oppslagsverk/autoritetsdata | MusicBrainz
 |